મધ્ય પ્રદેશના ધાર શહેરમાં ધામરડી ટેન્ટ હાઉસ સામે રહેતાં નીલેશ સુરેશચંદ્ર જૈનને હૃદયની તકલીફ હોવાથી તેઓ સ્વીફ્ટ ડીઝાયર કાર લઇને પત્ની, પૂત્ર, ભત્રીજાને સાથે લઇને અમદાવાદ દવાખાને બતાવવા જઇ રહ્યા હતાં. દાહોદ-ઇન્દૌર હાઇવે ઉપર ખંગેલા ગામે રાતના 8.30 વાગ્યાના અરસામાં લુટારુઓએ રસ્તા વચ્ચે ગોઠવેલા અણિયાળા પથ્થરો ઉપર કાર ચઢી જતાં પંક્ચર થઇ ગઇ હતી. જેથી રોકાતાં તકનો લાભ લઇને સાતથી આઠ લુટારુઓએ કારને ઘેરી લીધી હતી. પરિવારને નીચે ઉતારીને લાકડીઓ બતાવીને ધાક-ધમકી આપીને ઝપાઝપી કરી હતી. માત્ર સાત જ મીનીટના સમયમાં દાગીના ઉતરાવવા સાથે કપડાની બેગો અને બે મોબાઇલની લુંટ કરીને લુટારુઓ નાસી છુટ્યા હતાં. શોધખોળ છતાં લુટારુઓનો કોઇ જ પત્તો મળ્યો ન હતો.3,81,700 રૂપિયાના મુદ્દામાલની લુટ મામલે નીલેશ સુરેશચંદ્ર જૈને ફરિયાદ નોંધાવી હતી. ધાડ સબંધિ ગુનો નોંધીને પીએસઆઇ એસ.બી ઝાલાએ તપાસ હાથ ધરી છે.